**Latvijas Republikas Saeimas**

**Mandātu, ētikas un iesniegumu komisijas pārskats**

**par saņemtajiem iesniegumiem Saeimas Sabiedrisko attiecību birojā**

**laika posmā** **no 2019. gada 1. marta līdz** **2019. gada 31. martam**

|  |  |
| --- | --- |
| **Saņemti iesniegumi** |  |
| kopskaitā | **1038** |
| individuālie no vairākām privātpersonām | 1032 3 |
| kolektīvie | 1 |
| anonīmie | 2 |
|  |  |
| **Saņemto iesniegumu tematika** |  |
| Likumdošanas priekšlikumi | 737 |
| Viedokļi | 80 |
| Sūdzības | 34 |
| Informācijas pieprasījumi | 11 |
| Dažādi iesniegumi | 176 |
|  |  |
| **Iesniegumu saņemšanas veidi** |  |
| Personīgi | 29 |
| Pa pastu | 822 |
| Pa e-pastu *saeima@saeima.lv* | 148 |
| Pa faksu | 2 |
| No portāla *www.latvija.lv* | 15 |
|  |  |
| **Saņemto iesniegumu adresāti** |  |
| Saeima | 64 |
| Saeimas Prezidijs | 4 |
| Deputāti | 1552 |
| Frakcijas | 132 |
| Komisijas | 122 |
| Struktūrvienības | 29 |
|  |  |
| **Valoda** |  |
| Latviešu valoda | 1026 |
| Svešvalodas | 12 |
|  |  |
| **Sagatavotas** **atbildes** | **126** |
| tajā skaitā kompetentajām institūcijām pārsūtīti iesniegumi | 3 |

**Mandātu, ētikas un iesniegumu komisijas**

**priekšsēdētājas biedrs Vitālijs Orlovs**

|  |  |  |
| --- | --- | --- |
| **Tematika** | **Saņemto iesniegumu skaits** | |
| **I. Likumdošanas priekšlikumi** | | **737** |
| **Budžeta un finanšu (nodokļu) jautājumi** | | **94** |
| Latvijas Izglītības un zinātnes darbinieku arodbiedrība aicina likumprojektā “Par valsts budžetu 2019. gadam” paredzēt finanšu līdzekļus 9,4 miljonu eiro apmērā pakāpeniskai pedagogu darba samaksas paaugstināšanai no 2019. gada 1. septembra.  Latvijas Pašvaldību savienība, Latvijas Lielo pilsētu asociācija, Latvijas Kultūras darbinieku arodbiedrību federācija, Latvijas izglītības vadītāju asociācija, Latvijas Būvniecības nozares arodbiedrība, Latvijas arodbiedrība “Enerģija”, Eiropas Izglītības darbinieku arodbiedrību komiteja, Slovēnijas Izglītības, zinātnes un kultūras darbinieku arodbiedrība, Slovākijas Izglītības arodbiedrība, Skotijas Izglītības institūts, Vācijas Izglītības arodbiedrība, Melnkalnes Izglītības arodbiedrība, Somijas Izglītības, zinātnes un kultūras darbinieku arodbiedrība, kā arī Ukrainas Izglītības, zinātnes un kultūras darbinieku arodbiedrība pauž atbalstu pedagogu darba samaksas paaugstināšanai no 2019. gada 1. septembra un attiecīga papildu finansējuma paredzēšanai likumprojektā “Par valsts budžetu 2019. gadam”.  Latvijas tiesu darbinieki aicina valsts budžetā paredzēt finansējumu tiesu darbinieku atalgojuma paaugstināšanai 2019. gadā.  Biedrība “EAPN-Latvia” aicina paredzēt valsts budžeta finansējumu veselības aprūpes sistēmai piecu procentu apmērā no iekšzemes kopprodukta pašreizējo, 3,6 procentu vietā.  SIA “Bayer” sniedz priekšlikumus likumprojektam “Par valsts budžetu 2019. gadam”, aicinot paredzēt lielāku finansējumu sirds priekškambaru mirdzēšanas, kas ir viens no insulta cēloņiem, novēršanai un ārstēšanai.  Cēsu invalīdu biedrība izsaka viedokli par likumprojektu “Par valsts budžetu 2019. gadam” un aicina paaugstināt pensijas 1991. gada barikāžu dalībniekiem.  SIA “Latgales laiks”, biedrība “Latgolys Saeima” un biedrība “Latgolys Studentu centrs” aicina likumprojektā “Par valsts budžetu 2019. gadam” paredzēt finansējumu Latgales mediju atbalstam.  Latvijas Studentu apvienība sniedz priekšlikumus likumprojektam “Par valsts budžetu 2019. gadam” un aicina rast papildu līdzekļus doktorantu stipendiju palielināšanai par vismaz 150 eiro mēnesī, kā arī saglabāt budžeta līdzekļus pašreizējā apmērā studējošo un studiju kredīta nodrošināšanai bez papildu galvotāja, bet ar “Altum” portfeļgarantiju.  Latvijas Operetes fonds aicina paredzēt finansējumu nacionālās operetes tradīcijas atjaunošanai, piešķirot Latvijas Operetes fonda izveidotajai teātra trupai valsts budžeta finansējumu 2019., 2020. un 2021. gadam 200 000 eiro apmērā.  Latvijas Profesionālo orķestru mūziķu arodbiedrību asociācija aicina 2019. gada valsts budžetā paredzēt finansējumu 250 000 eiro apmērā mūziķu atalgojuma palielināšanai.  Biedrība “Atvērtās pārvaldības partnerība Latvijā” aicina 2020. gada valsts budžeta projektā iekļaut līdzekļus, lai skaidrotu pilsoņiem viņu tiesības piedalīties valsts pārvaldē.  Latvijas Spēļu biznesa asociācija sniedz priekšlikumus likumprojektam “Grozījumi Azartspēļu un izložu likumā” un aicina noteikt, ka personai noteiktā lieguma spēlēt azartspēles termiņš ir 12 mēneši no brīža, kad attiecīgā fiziskā persona iekļauta pašatteikušos personu reģistrā.  Latvijas Para ledus hokeja federācija izsaka viedokli par ievedmuitas apmēru parahokeja komandu inventāram un aicina izdarīt grozījumus likumā, lai parasporta inventāru atbrīvotu no ievedmuitas.  Latvijas Nodokļu konsultantu asociācija izsaka viedokli par likumprojektā “Grozījumi likumā “Par iedzīvotāju ienākumu nodokli”” ietverto normu, kas nosaka ienākumu deklarācijā aprēķinātā nodokļa samaksas termiņu, uzskata, ka tas ir kļūdains, un aicina noteikt, uz kādu periodu attiecas aizliegums veikt tādus darījumus skaidrā naudā, kuru summa pārsniedz 3000 eiro.  Latvijas Tirdzniecības un rūpniecības kamera sniedz priekšlikumus likumprojektam “Grozījumi likumā “Par nodokļiem un nodevām””, norāda uz normu, kas paredz skaidras naudas lietošanas griestu samazināšanu no 7200 uz 3000 eiro, un pauž uzskatu, ka likumprojekta anotācijā nav pietiekamas argumentācijas skaidras naudas izmantošanas griestu noteikšanai.  Latvijas Transportlīdzekļu tirgotāju asociācija sniedz priekšlikumus likumprojektam “Grozījumi likumā “Par nodokļiem un nodevām”” un iebilst pret tā apstiprināšanu, jo šāds likums mazinās Latvijas vietējo tirdzniecības uzņēmumu konkurētspēju.  Latvijas Nodokļu konsultantu asociācija izsaka viedokli par likumprojektu “Grozījumi Pievienotās vērtības nodokļa likumā” un aicina neatbalstīt priekšlikumu par reģistrēta nodokļa maksātāja izslēgšanu no nodokļu maksātāju reģistra, ja vismaz sešus mēnešus tas nodokļu deklarācijās nav norādījis nevienu darījumu.  Latvijas Apdrošināšanas brokeru asociācija izsaka viedokli par likumprojektu “Apdrošināšanas un pārapdrošināšanas izplatīšanas likums” saistībā ar normu, kura noteic, ka atlīdzību par apdrošināšanas vai pārapdrošināšanas izplatīšanu saņem tikai no klienta.  Latvijas Profesionālo apdrošināšanas brokeru asociācija izsaka viedokli par likumprojektu “Apdrošināšanas un pārapdrošināšanas izplatīšanas likums” un atbalsta priekšlikumu, kas noteic, ka likuma mērķis ir klientu interešu aizsardzība, uzticama apdrošināšanas un pārapdrošināšanas izplatīšana un vienlīdzīgu konkurences apstākļu nodrošināšana izplatītājiem.  Latvijas Transporta apdrošinātāju birojs sniedz priekšlikumus likumprojektam “Apdrošināšanas un pārapdrošināšanas izplatīšanas likums”, aicina paredzēt, ka apdrošinātājam ir tiesības apstrādāt veselības datus un datus par sodāmību, ja datu apstrāde ir vajadzīga, lai izvērtētu apdrošināmo risku, pieņemtu lēmumu apdrošināšanas atlīdzības lietā, izmantotu subrogācijas tiesību vai celtu regresa prasību, kā arī rosina noteikt ierobežojumus savstarpēji konkurējošu apdrošināšanas produktu izplatīšanai, ko veic brokeru reģistrēti papildpakalpojumu starpnieki. | |  |
| **Juridiskie jautājumi** | | **10** |
| Latvijas Pašvaldību savienība sniedz priekšlikumus likumprojektam “Grozījumi Ģerboņa likumā” un aicina noteikt, ka pārkāpums, kas saistīts ar ģerboņu reģistrā nereģistrēta publiskas personas ģerboņa lietošanu, ir Valsts policijas kompetencē.  Latvijas Pašvaldību savienība sniedz priekšlikumus likumprojektam “Grozījumi Vidzemes, Latgales, Kurzemes un Zemgales ģerboņu likumā” un aicina attiecīgo administratīvo pārkāpumu lietu izskatīšanu un lēmumu pieņemšanu uzticēt pašvaldības administratīvajai komisijai.  Latvijas Juristu apvienība aicina izdarīt grozījumus Biedrību un nodibinājumu likumā saistībā ar iespēju biedru sapulces lēmumu atzīt par spēkā neesošu.  Latvijas Žurnālistu asociācija izsaka viedokli par likumprojektu “Grozījumi likumā “Par interešu konflikta novēršanu valsts amatpersonu darbībā”” un iebilst pret normu, kas noteic, ka amatpersonas deklarācijas dati Valsts ieņēmumu dienesta publiskajā datubāzē būs pieejami tikai piecus gadus no attiecīgās deklarācijas publiskošanas dienas.  Privātpersona izsaka viedokli par likumprojektu “Grozījumi likumā “Par nekustamā īpašuma atsavināšanu Latvijas Republikas un Krievijas Federācijas valsts robežas joslas ierīkošanai”” saistībā ar piebraucamo ceļu pie nekustamā īpašuma.  Privātpersona aicina izdarīt grozījumus Administratīvo pārkāpumu kodeksā, to papildinot ar normu, kas paredzētu iespēju par pārkāpumu ne tikai izteikt brīdinājumu, bet arī piemērot naudas sodu. | |  |
| **Cilvēktiesību un sabiedrisko lietu jautājumi** | | **14** |
| Liepājas Krusta evaņģēliski luteriskā draudze sniedz priekšlikumus likumprojektam “Grozījumi Reliģisko organizāciju likumā” un aicina no tā izslēgt normas, kurās uzskaitītas Latvijā pastāvošās tradicionālās baznīcas.  Biedrība “Centrs MARTA” aicina atbalstīt likumprojektu “Prostitūcijas ierobežošanas likums”, kas paredz izmaiņas Ministru Kabineta noteikumos Nr.32 "Prostitūcijas ierobežošanas noteikumi", nosakot ierobežojumus un aizliegumus attiecīgā pakalpojuma pircējiem.  Publiskās atmiņas centrs sniedz priekšlikumus likumprojektam “Grozījumi likumā “Par bijušās Valsts drošības komitejas dokumentu saglabāšanu, izmantošanu un personu sadarbības fakta ar VDK konstatēšanu”” un aicina noteikt, ka Latvijas Nacionālais arhīvs savā tīmekļvietnē publicē LPSR VDK aģentūras statistisko kartotēku, kā arī LPSR VDK aģentu, rezidentu, konspiratīvo dzīvokļu turētāju vai tikšanās dzīvokļu turētāju, kā arī to kandidātu personas, darba vai arhīva lietu uzskaites kartītes, kuras neietilpst LPSR VDK alfabētiskajā vai statistiskajā kartotēkā.  Tēvzemes biedrība izsaka viedokli par likumprojektu “Par nepilsoņa statusa piešķiršanas izbeigšanu bērniem”, norāda, ka šāds likums nelikvidēs nepilsoņa statusu, un tāpēc iesaka noteikt pārejas periodu, kurā visām nepilsoņu statusā esošajām personām jāizdara izvēle par savu valstisko piederību.  Privātpersona izsaka viedokli par Uzturlīdzekļu garantiju fonda likumā ietverto normu, kura paredz, ka vienošanos ar fondu var slēgt tikai tie parādnieki, no kuriem uzturlīdzekļi ir piedzīti administratīvā ceļā, un aicina noteikt, ka jebkurš fonda parādnieks var slēgt vienošanos ar fondu. | |  |
| **Izglītības, kultūras un zinātnes jautājumi** | | **2** |
| Latvijas Evaņģēliski luteriskā baznīca izsaka viedokli par likumprojektu “Rīgas Svētā Pētera baznīcas likums” un atbalsta priekšlikumu, kas paredz Rīgas Svētā Pētera baznīcu izmantot kā kulta celtni, koncertu, tematisko un mākslas darbu izstāžu, ekumēnisko pasākumu norises vietu, kā arī starptautiskā kultūras tūrisma objektu, kas ikdienā ir pieejams apmeklētājiem.  Latvijas Žurnālistikas centrs izsaka viedokli par likumprojektu “Rīgas Svētā Pētera baznīcas likums” saistībā ar minētās baznīcas īpašumtiesībām. | |  |
| **Valsts pārvaldes un pašvaldību jautājumi** | | **16** |
| Paula Stradiņa Klīniskās universitātes slimnīcas attīstības biedrība sniedz priekšlikumus likumprojektam “Grozījumi Sabiedriskā labuma organizāciju likumā” un aicina noteikt, ka sabiedriskā labuma organizācijai ir tiesības ziedot finanšu līdzekļus vai nodot mantu publiskai kapitālsabiedrībai, kuras komercdarbības veids atbilstoši uzņēmumu darbības veidu klasifikatoram ir veselības aizsardzība un tajā iekļautie darbības veidi.  Latvijas Pilsoniskā alianse izsaka viedokli par likumprojekta “Grozījumi Sabiedriskā labuma organizāciju likumā” normu, kas paredz sabiedriskā labuma organizācijām pienākumu ne mazāk kā 75 procentus no ziedojuma summas izlietot tikai sabiedriskā labuma jomai un aicina paredzēt, ka noteiktais procentuālais ierobežojums tiek attiecināts tikai uz ziedojumiem.  Biedrības “NĪSA, Nekustamā īpašuma speciālistu apvienība” un “NĪLA, Nekustamā īpašuma lietotāju apvienība” izsaka viedokli par likumprojektu “Grozījumi likumā “Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību””, iebilst pret normu, kas paredz noteikt lietošanā esošās zemes platību, rakstveidā vienojoties zemes un būves īpašniekiem, un norāda, ka šī norma ir pretrunā ar minēto grozījumu aprakstā minētajiem mērķiem.  Dzīvokļu īpašnieku biedrība “Dzirciema 71” izsaka viedokli par likumprojektu “Grozījumi likumā “Par valsts un pašvaldību dzīvojamo māju privatizāciju”” un norāda, ka 2,5 procenti no zemes vienības kadastrālās vērtības būtu optimāla piespiedu zemes nomas maksa.  Biedrības “NĪSA, Nekustamā īpašuma speciālistu apvienība” un “NĪLA, Nekustamā īpašuma lietotāju apvienība” sniedz priekšlikumus likumprojektam “Piespiedu dalītā īpašuma privatizētajās daudzdzīvokļu mājās izbeigšanas likums”, aicinot noteikt, ka piespiedu dalītā īpašuma izbeigšanas procesu privatizētajās daudzdzīvokļu mājās var veikt VAS “Privatizācijas aģentūra”.  Privātpersona izsaka viedokli par likumprojektu “Piespiedu dalītā īpašuma privatizētajās daudzdzīvokļu mājās izbeigšanas likums” un norāda, ka, nosakot zemes kadastrālo vērtību, netiek ņemts vērā zemes vienības apgrūtinājums.  Biedrība “Zemes reformas komiteja” izsaka viedokli par likumprojektu “Grozījumi likumā “Par valsts un pašvaldības dzīvojamo māju privatizāciju”” saistībā ar zemes nomas maksas apmēru.  Privātpersona izsaka viedokli par likumprojekta “Grozījumi likumā “Par valsts un pašvaldību dzīvojamo māju privatizāciju”” normu, kas paredz grozīt zemes piespiedu nomas maksas apmēru, un aicina noteikt, ka zemes nomas maksai dalītajos īpašumos gadā būtu jābūt sešu procentu apmērā no zemes kadastrālās vērtības. | |  |
| **Tautsaimniecības, agrārās, vides un reģionālās politikas jautājumi** | | **33** |
| Latvijas Veterinārārstu biedrība izsaka viedokli par likumprojektu “Grozījumi Dzīvnieku aizsardzības likumā” attiecībā uz dzīvnieku reģistrācijas kārtību un izmaksām un norāda, ka minēto kārtību jau nosaka Ministru kabineta 2011. gada 21. jūnija noteikumi Nr. 491 “Mājas (istabas) dzīvnieku reģistrācijas kārtība”.  Nodibinājums “dzivniekupolicija.lv” izsaka viedokli par likumprojektu “Grozījumi Dzīvnieku aizsardzības likumā”, norāda, ka vienkāršota un atvieglota kārtība dzīvnieku apzīmēšanai un mikročipēšanai, ko varētu veikt speciāli apmācītas personas bez veterinārmedicīniskās izglītības, būtiski uzlabotu situāciju dzīvnieku aizsardzības jomā, un aicina noteikt, ka par cietsirdīgu attieksmi pret dzīvniekiem sodītām personām ir jāpiemēro obligāts papildsods - dzīvnieka konfiskācija vai aizliegums turpmāk turēt dzīvniekus.  Latvijas Kinoloģiskā biedrība un Liepājas Kinoloģiskā biedrība “Dzīvnieku aizsardzības grupa” izsaka viedokli par likumprojektiem “Grozījumi Veterinārmedicīnas likumā” un “Grozījumi Dzīvnieku aizsardzības likumā”, norādot, ka neatbalsta priekšlikumu, kas paredz iespēju mājas (istabas) dzīvniekus mikročipēt personām bez veterinārmedicīniskās izglītības.  Latvijas Veterinārārstu biedrība, dzīvnieku patversme “Mežvairogi” un biedrība “Juglas dzīvnieku aizsardzības grupa” izsaka viedokli par likumprojektu “Grozījumi Dzīvnieku aizsardzības likumā”, aicinot paredzēt valsts budžeta finansējumu klaiņojošu dzīvnieku uzturēšanai, ja 30 dienu laikā nav atradies to īpašnieks vai nav pieteicies jauns saimnieks.  Biedrība “Juglas dzīvnieku aizsardzības grupa” pauž atbalstu likumprojektam “Grozījumi Veterinārmedicīnas likumā”, kas paredz, ka ikvienam suņa īpašniekam ir pienākums nodrošināt, lai suns līdz četru mēnešu vecumam būtu apzīmēts ar mikroshēmu un tam būtu mājas (istabas) dzīvnieka pase, bet aicina neatbalstīt priekšlikumu, ka mikročipēšanu varētu veikt personas, kurām nav augstākās izglītības.  Latvijas Veterinārārstu biedrība izsaka viedokli par likumprojektu “Grozījumi Veterinārmedicīnas likumā”, kas paredz suņu reģistrāciju Lauksaimniecības datu centrā, un aicina neatbalstīt minēto priekšlikumu.  Liepājas Kinoloģiskā biedrība “Dzīvnieku aizsardzības grupa” izsaka viedokli par likumprojektu “Grozījumi Dzīvnieku aizsardzības likumā” saistībā ar suņu atsavināšanas kārtību.  Nodibinājums “dzivniekupolicija.lv” izsaka viedokli par ēnu ekonomiku valstī attiecībā uz lolojumdzīvniekiem, norāda, ka nav noteikumu, kas reglamentētu lolojumdzīvnieku audzētavu un pavairotāju darbību, un tāpēc aicina ieviest stingras likuma normas attiecībā uz dzīvnieku pavairotājiem, kuras turpmāk liegtu tiem nelegāli vairot, turēt un tirgot dzīvniekus.  Latvijas Alternatīvo finanšu pakalpojumu asociācija izsaka viedokli par likumprojektu “Grozījumi Patērētāju tiesību aizsardzības likumā” un norāda, ka nav skaidrs, kāpēc kreditēšanas pakalpojuma reklāma ir atļauta kredīta devēja un kredīta devēja starpnieka mājaslapā, bet ne viņu tīmekļvietnē.  Latvijas Reklāmas asociācija sniedz priekšlikumus likumprojektam “Grozījumi Patērētāju tiesību aizsardzības likumā” un aicina noteikt, ka, izplatot patērētāju kreditēšanas pakalpojumu reklāmu, tā nedrīkst būt adresēta nepilngadīgajiem.  Latvijas Līzinga devēju asociācija izsaka viedokli par likumprojektu “Grozījumi Patērētāju tiesību aizsardzības likumā” saistībā ar normām par ziņu saņemšanu no kredītinformācijas birojiem un par kredītu izsniegšanu personām, kas jaunākas par 20 gadiem.  AS “Lateko līzings” izsaka viedokli par likumprojektu “Grozījumi Patērētāju tiesību aizsardzības likumā” un aicina noteikt, ka kredīta devējs ir tiesīgs reklamēt kreditēšanas pakalpojumus, kas saistīti ar preču vai pakalpojumu iegādi.  Latvijas Raidorganizāciju asociācija izsaka viedokli par likumprojektu “Grozījumi Patērētāju tiesību aizsardzības likumā”, kurā noteikti būtiski ierobežojumi patēriņa kredītu reklāmām, un aicina reglamentēt specifiskus noteikumus attiecībā uz patēriņa kredītu reklāmas saturu, nevis vispār ierobežot šādas reklāmas.  AS “Rīgas siltums” iebilst pret likumprojekta “Grozījumi Dzelzceļa likumā” normu, kas paredz trešām personām piederošās inženierbūves pārvietot par saviem līdzekļiem, ja tās atrodas zemē, kura nepieciešama publiskās lietošanas dzelzceļa infrastruktūras attīstībai.  AS “Baltijas Ekspresis” izsaka viedokli par likumprojektu “Grozījumi Dzelzceļa likumā” saistībā ar dzelzceļa sistēmas savstarpēju izmantojamību Eiropas Savienībā.  Latvijas Degvielas tirgotāju asociācija izsaka viedokli par likumprojektu “Transporta enerģijas likums” saistībā ar alternatīvās degvielas infrastruktūras ieviešanas prasībām, kas paredz, ka 2020. gadā transporta sektorā vismaz 10 procentus no kopējā enerģijas galapatēriņa veidos enerģija, kas saražota no atjaunojamiem energoresursiem.  Latvijas Lauksaimniecības kooperatīvu asociācija sniedz priekšlikumus likumprojektam “Grozījumi Autoceļu lietošanas nodevas likumā” un aicina noteikt, ka no kārtējā gada 10. jūlija līdz 30. septembrim no autoceļu lietošanas nodevas atbrīvo transportlīdzekļus, kuru īpašnieki vai turētāji ir fiziskās vai juridiskās personas, kuras iekļautas Lauku atbalsta dienesta maksājumu saņēmēju datubāzē.  Latvijas Tirdzniecības un rūpniecības kamera sniedz priekšlikumus likumprojektiem “Grozījumi Iepakojuma likumā” un “Grozījumi Dabas resursu nodokļa likumā” un aicina par trim mēnešiem pagarināt priekšlikumu iesniegšanas termiņu.  Latvijas Pašvaldību savienība izsaka viedokli par likumprojektu “Grozījumi Publiskas personas kapitāla daļu un kapitālsabiedrību pārvaldības likumā” saistībā ar priekšlikumu, kurš paredz, ka kapitālsabiedrības izpilda likumā noteiktās informācijas publiskošanas prasības.  Latvijas Pasažieru pārvadājumu asociācija iebilst pret likumprojekta “Grozījumi Ceļu satiksmes likumā” normu, kas atļautu mopēdiem un motocikliem pārvietoties pa sabiedriskajam transportam paredzēto joslu.  Latvijas Taksometru pārvadātāju darba devēju biedrība izsaka viedokli par likumprojektu “Grozījumi Autopārvadātāju likumā” un aicina to neatbalstīt, jo tajā iekļautos nosacījumus spēj izpildīt tikai pāris lielāko taksometru pārvadātāju.  Latvijas Pašvaldību savienība sniedz priekšlikumus likumprojektam “Grozījumi Konkurences likumā” saistībā ar normu, kas paredz Konkurences padomei tiesības pieņemt lēmumu par tiesiskā pienākuma uzlikšanu kapitālsabiedrībai. | |  |
| **Sociālie, darba un veselības aizsardzības jautājumi** | | **567** |
| Latvijas Darba devēju konfederācija un Latvijas Tirdzniecības un rūpniecības kamera pauž atbalstu likumprojekta “Grozījumi Darba likumā” normai par virsstundu apmaksas kārtību un norāda, ka tā atbilst Satversmē noteiktajam vienlīdzības principam.  Ārvalstu investoru padome Latvijā iebilst pret likumprojekta “Grozījumi Darba likumā” normu par virsstundu apmaksas kārtību.  Rīgas reģiona pašvaldību darbinieku arodbiedrība izsaka viedokli par likumprojektu “Grozījumi Darba likumā” un norāda, ka neatbalsta minimālās darba algas noteikšanu jebkurā nozarē.  Latvijas Brīvo arodbiedrību savienība izsaka viedokli par likumprojektu “Grozījumi Darba likumā” saistībā ar nozares koplīgumu slēgšanu.  Latvijas Tirgotāju asociācija iebilst pret likumprojekta “Grozījumi Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likumā” normu, kas paredz aizliegt tabakas izstrādājumu, augu smēķēšanas produktu un e-cigarešu izvietošanu mazumtirdzniecības vietās, un aicina izslēgt to no likumprojekta, kā arī iesniedz atbalsta vēstules minētajam priekšlikumam (554 iesniegumi).  Cēsu invalīdu biedrība aicina izdarīt grozījumus likumā, nosakot, ka vecuma pensijas minimālais apmērs nevar būt mazāks par sociālā nodrošinājuma pabalstu. | |  |
| **Citi jautājumi** | | **1** |
| Privātpersona iesniedz kolektīvo iesniegumu “Uzvaras pieminekļa demontāža”, kurā aicina demontēt Uzvaras pieminekli, sekojot Ukrainas, Polijas un citu valstu piemēram, kurās šāda veida padomju mantojums ir demontēts (10 864 paraksti). | |  |
|  | |  |
| **II. Viedokļi** | | **80** |
| **Par Saeimas darbu** | | **5** |
| Biedrības “NĪSA, Nekustamā īpašuma speciālistu apvienība”, “NĪLA, Nekustamā īpašuma lietotāju apvienība” un privātpersonas izsaka viedokli par atbildes vēstulēm.  Privātpersona izsaka viedokli par Saeimas Valsts pārvaldes un pašvaldības komisijas rīkoto diskusiju “Dalītā īpašuma izbeigšanas problemātika”. | |  |
| **Par valsts un pašvaldību iestāžu darbu** | | **30** |
| Latvijas Veselības un sociālās aprūpes darbinieku arodbiedrība aicina valdības rīcības plānā iekļaut konkrētus pasākumus, kas nepieciešami savlaicīgas neatliekamās medicīniskās palīdzības nodrošināšanai.  Latvijas Galvassāpju pacientu biedrība aicina Ministru kabineta noteikumu projektā “Grozījumi Ministru kabineta 2006. gada 31. oktobra noteikumos Nr. 899 “Ambulatorajai ārstēšanai paredzēto zāļu un medicīnisko ierīču iegādes izdevumu kompensācijas kārtība”” iekļaut migrēnas ārstēšanai paredzēto zāļu kompensāciju 100 procentu apmērā.  Prostatas vēža pacientu biedrība izsaka viedokli par augstas frekvences fokusētas ultraskaņas iekārtas iegādi Rīgas Austrumu klīniskās universitātes slimnīcā prostatas vēža ārstēšanai un sniedz priekšlikumu grozījumiem Ministru kabineta 2018. gada 28. augusta noteikumos Nr. 555 “Veselības aprūpes pakalpojumu organizēšanas un samaksas kārtība” attiecībā uz manipulācijas apmaksas kārtību.  Privātpersona izsaka viedokli par Ministru kabineta izstrādātajiem noteikumiem, atbilstoši kuriem atkritumu apsaimniekotājiem jāiesniedz finanšu nodrošinājums, un uzskata, ka minētie noteikumi lobē lielo atkritumu apsaimniekotāju uzņēmumu intereses.  Latvijas Cistiskās fibrozes biedrība izsaka viedokli par Eiropas Savienības deklarāciju par pārrobežu piekļuvi genoma informācijai un aicina Veselības ministriju izveidot darba grupu, lai arī Latvija sāktu sakārtot un uzkrāt šos datus.  Biedrība “EAPN-Latvia” izsaka viedokli par tiesībsarga veikto pētījumu par nodokļu reformas ietekmi uz nodokļu maksātājiem un aicina ņemt vērā pētījuma rezultātus, veicot visaptverošas reformas nodokļu sistēmā, lai garantētu sociālo taisnīgumu.  Inovāciju centrs “Leonardo” izsaka viedokli par Latvijas Valsts prezidenta ievēlēšanas kārtību un aicina īstenot priekšlikumu par tautas vēlētu prezidentu.  Biedrība “Rīgas Ziepniekkalna sākumskolas atbalsta biedrība” izsaka viedokli par Rīgas domes Izglītības, kultūras un sporta departamenta realizēto pilsētas skolu reorganizācijas plānu.  Biedrība “Rūķītis” izsaka viedokli par Rīgas Pārdaugavas izpilddirekcijas Nekustamā īpašuma iznomāšanas komisijas lēmumu – atteikumu slēgt jaunu pagaidu zemes nomas līgumu ar biedrību.  Privātpersona izsaka viedokli par Valsts ieņēmumu dienesta Nodokļu un muitas policijas pārvaldes darbu, izmeklējot AS “Olainfarm” lietu par noziedzīgi iegūtu līdzekļu legalizāciju lielā apmērā.  Privātpersona izsaka viedokli par valsts iestāžu darbu saistībā ar to, ka Latvijas Bankas prezidentam tika liegts pildīt darba pienākumus.  Privātpersona izsaka viedokli par valsts atbalstu mazajiem uzņēmējiem. | |  |
| **Par situāciju valstī** | | **16** |
| Latvijas Pensionāru federācija izsaka viedokli par nabadzības riska palielināšanos senioru vidū un aicina veikt pasākumus nabadzības riska pieauguma tendences apturēšanai un situācijas uzlabošanai.  Liepājas Diabēta biedrība izsaka viedokli par cukura diabēta pacientu aprūpi Latvijā un aicina kompensēt diabēta pacientiem insulīna injekcijas adatu izmaksas atbilstoši injekciju skaitam.  Privātpersona izsaka viedokli par banku sektoru un banku peļņas apmēru, kā arī aicina izveidot valstij savu banku, kas būtu spējīga konkurēt ar vietējām komercbankām.  Privātpersonas izsaka viedokli par veselības aprūpi valstī, par pensijas apmēru, par dalīto īpašumu, par pilsonības piešķiršanu nepilsoņu bērniem un par iespēju zāles iegādāties ārpus aptiekām. | |  |
| **Citi viedokļi** | | **29** |
| Latvijas Radio Ziņu dienesta korespondenti izsaka viedokli par VSIA “Latvija Radio” veiktā darbinieku noslodzes audita ziņojumu, kurā norādīts, ka Latvijas Radio Ziņu dienesta korespondentu noslodze ir 123 procenti, un aicina palielināt korespondentu bruto amata algu atbilstoši noslodzei.  SIA “Cēsu klīnika” izsaka viedokli par grūtībām nodrošināt aprūpi pacientiem, kuri atkarīgi no mākslīgās plaušu ventilācijas, pēcstacionāra periodā un aicina kopīgi risināt slimnīcu problēmu.  Latvijas Ginekologu un dzemdību speciālistu asociācija izsaka viedokli par cilvēka papilomas vīrusa vakcīnu nomaiņu.  Privātpersona izsaka viedokli par obligātā iepirkuma komponenti, minot, ka tā būtu atceļama fiziskajām personām, kuras elektroenerģijas iegūšanai uzstādījušas saules bateriju sistēmu.  Privātpersona izsaka viedokli par Uzvaras pieminekļa pārvietošanu vai demontāžu un aicina tā vietā uzcelt memoriālu būvi par godu Latvijas valsts dibinātājiem.  Privātpersona izsaka viedokli par tāda servitūta izveidi, kas tai ļautu piekļūt savam īpašumam, un sūdzas, ka blakus esošo zemesgabalu lietotāji, kas ir dažādu mantinieku statusā, nepiekrīt šāda servitūta ceļa izveidošanai.  Privātpersonas izsaka viedokli par mantojuma lietu un par kompensējamo zāļu sarakstā iekļaujamiem medikamentiem. | |  |
|  | |  |
| **III. Sūdzības** | | **34** |
|  | |  |
| **Par valsts un pašvaldību iestāžu darbu** | | **17** |
| Zemes reformas komiteja sūdzas par Latvijas Bankas amatpersonu rīcību, sniedzot atzinumus par zemes nomas maksas apmēru dalītajos nekustamajos īpašumos, un uzskata, ka šādu atzinumu sniegšana neietilpst Latvijas Bankas amatpersonu kompetencē.  Privātpersonas sūdzas par Ģenerālprokuratūras atbildes vēstuli, Neatliekamās medicīniskās palīdzības dienesta vadītāja darbu un Rīgas domes, iespējams, nelikumīgām darbībām saistībā ar dzīvokļu maiņu un apsaimniekošanu.  Privātpersonas sūdzas par Liepājas cietuma administrāciju saistībā ar iespējamiem cilvēktiesību pārkāpumiem un Jelgavas cietuma administrāciju saistībā ar to, ka uz iesniegumu nav sniegta atbilde pēc būtības. | |  |
| **Par tiesībaizsardzības iestāžu darbu** | | **10** |
| SIA “Love Makeup” sūdzas par Rīgas apgabaltiesas Krimināllietu kolēģijas lēmumu noraidīt uzņēmuma sūdzību.  Privātpersonas sūdzas par Rīgas bāriņtiesas darbu saistībā ar lietas izskatīšanu par apgādības tiesībām, par tiesas lēmumu civillietā un par tiesneša rīcību, izpaužot personas datus. | |  |
| **Citas sūdzības** | | **7** |
| Dzīvokļu īpašnieku kooperatīvās sabiedrības “Staburags” biedri sūdzas par šīs kooperatīvās sabiedrības valdes darbu un norāda, ka kopsapulces protokolā ir fiksēts lēmums, ka priekšsēdētājs kooperatīvu pārstāv vienpersoniski, lai gan kopsapulcē šāds lēmums nebija pieņemts.  Privātpersonas sūdzas par SIA “Rīgas ūdens” saistībā ar iespējamiem likuma pārkāpumiem un par SIA “Rīgas namu pārvaldnieks” sniegto atbildi uz iesniegumu par apkures atslēgšanu daudzdzīvokļu mājā.  Privātpersonas sūdzas par nepamatoti dārgiem ēku apsaimniekošanas pakalpojumiem un par problēmām ar norēķinu kontu atvēršanu Latvijas kredītiestādēs. | |  |
|  | |  |
| **IV. Informācijas pieprasījumi** | | **11** |
|  | |  |
| **V. Dažādi iesniegumi** | | **176** |
|  | |  |
| *Informāciju sagatavoja Saeimas Sabiedrisko attiecību birojs* | |  |